इसी प्रकार २-३ दिसंबर १९८४ की रात्रि को भोपाल स्थित युनियन कार्बाइड के कारखाने में दुर्घटना घटी और उस त्रासदी में पहले चार-पांच दिनों में ८००० से अदिक लोग काल के गाल में समा गए, एक माह से कुछ अधिक व्यतीत होते होते ८००० से अधिक और कालकलवित हो गए, बीसों हजार लोग विभिन्न प्रकार की गंभीर बीमारियों से ग्रसित होकर भयंकर पीड़ा झेलते हुए, मृत्यु की प्रतीक्षा करने को विवश थे | ऐसे में उस कारखाने के मालिक वारेन एंडरसन को पकड़ कर इन लोगों को समुचित मुआवजा दिलवाना, जो अनाथ हो गए थे उनके भविष्य के जीवनयापन की समुचित व्यवस्था करवाना, जो गंभीर रोगों से पीड़ित हुए थे, उनके निःशुल्क समुचित उपचार की व्यवस्था करवाना, उस समय की सरकार का उत्तरदायित्व था; परन्तु वैसा कुछ भी नहीं हुआ; अपितु उसे पूर्ण सुरक्षित मार्ग दे कर यहाँ से पलायन करवा दिया गया | इसके पश्चात कई बार सरकारें बदलीं लेकिन, मानवता के दुश्मन इन अपराधियों पर किसी प्रकार की कोई कार्यवाही ३० वर्ष से अधिक का समय बीत जाने पर भी आज तक नहीं हुई | इस प्रकार हम देखें तो तमाम अपराधों में इन तथाकथित लोकतंत्र के मंदिरों में बैठने वाले सभी जनप्रतिनिधि बराबर के अपराधी हैं; अतएव यह सुनिश्चित होता है कि ये लोकतंत्र के मंदिर नहीं अपितु गंभीर अपराधियों के अड्डे बन गए हैं |